钦定古今图书集成/明伦汇编/家范典/第053卷 > 仪礼 > 《丧服》
## 钦定古今图书集成/明伦汇编/家范典/第053卷 > 仪礼 > 《丧服》

女子子在室，为父三年。

〈注〉《女子子》者，子女也，别于男子也。言在室者，关已许嫁。〈疏〉释曰：自此尽“为父三年”，论女子子为父出及在室之事，制服又与男子不同。云“女子子者，子女也，别于男子也”者，男子女子名单称子，是对父母生称。今于女子别加一字，故双言二字，以别于男一子者。云“言在室者，关已许嫁”者，郑意经直云女子子为父，得矣，而别加在室者，关已许嫁。关，通也。通已许嫁，《内则》女子“十年不出。”又云“十有五年而笄，女子子十五许嫁而笄。”谓女子子年十五笄，四德已备，许嫁与人，即加笄与丈夫二十而冠，同死而不殇，则同成人矣。身既成人，亦得为父服斩也。虽许嫁为成人，及嫁，要至二十，乃嫁与夫家也。

又

子嫁“反在父之室，为父三年。”

〈注〉谓遭丧后而出者，始服齐衰期。出而虞，则受以三年之丧受。既虞而出，则小祥亦如之。既除丧而

出则已。凡女行于大夫以上曰“嫁” ，行于士庶人曰“适人。”

又

女子子适人者为其父母昆弟之为父后者；

传曰：为父何以期也？妇人不贰斩也。妇人不贰斩者，
何也？妇人有三从之义，无专用之道，故未嫁从父，既
嫁从夫，夫死从子。故父者子之天也，夫者妻之天也。
妇人不贰斩者，犹曰不贰天也，妇人不能二尊也。为
昆弟之为父后者，何以亦期也？妇人虽在外，必有归
宗，曰“小宗”，故服期也。

〈注〉从者，从其教令。“归宗”者，父虽卒，犹自归宗。其为父后服重者，不自绝于其族类也。曰“小宗”者，言是乃小宗也。小宗明非一也。小宗有四，丈夫、妇人之为小宗，各如其亲之服，避大宗。